· NACRT

[bookmark: _Hlk23148805][bookmark: _Hlk55815845]Na temelju članka 15. stavka 2. Zakona o javnoj nabavi („Narodne novine“, broj 120/16, 114/22 i 48/26) i člancima 19. i 20. Statuta Javne ustanove za upravljanje zaštićenim područjima i drugim zaštićenim dijelovima prirode na području Zagrebačke županije „Zeleni prsten“ („Glasnik Zagrebačke županije“ broj 28/20) ravnateljica Javne ustanove za upravljanje zaštićenim područjima i drugim zaštićenim dijelovima prirode na području Zagrebačke županije „Zeleni prsten“ donosi

PROCEDURU PROVEDBE POSTUPKA JEDNOSTAVNE NABAVE I STVARANJA UGOVORNIH OBAVEZA U JAVNOJ USTANOVI ZA UPRAVLJANJE ZAŠTIĆENIM PODRUČJIMA I DRUGIM ZAŠTIĆENIM DIJELOVIMA PRIRODE NA PODRUČJU ZAGREBAČKE ŽUPANIJE „ZELENI PRSTEN“

I. OPĆE ODREDBE

Članak 1.

(1) Ovom Procedurom utvrđuju se pravila, uvjeti i postupci Javne ustanove za upravljanje zaštićenim područjima i drugim zaštićenim dijelovima prirode na području Zagrebačke županije „Zeleni prsten“ (u daljnjem tekstu: Ustanova) u provođenju postupaka jednostavne nabave.   
(2) Pojmovi koji se koriste u ovoj Proceduri, a koji imaju rodno značenje, koriste se neutralno i odnose se jednako na muški i ženski spol.

Članak 2.

(1) Jednostavna nabava je nabava roba i usluga te provedba projektnih natječaja procijenjene vrijednosti manje od 50.000,00 eura te nabava radova procijenjene vrijednosti manje od 100.000,00 eura na koju se sukladno odredbi članka 12. stavka 1. Zakona o javnoj nabavi (u daljnjem tekstu: ZJN 2016), isti ne primjenjuje.
(2) Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost (PDV).
(3) U postupcima jednostavne nabave propisanima ovom Procedurom, Ustanova može primjenjivati i druge važeće zakonske i podzakonske propise, ovisno o pojedinom predmetu nabave.

Članak 3.

[bookmark: _Hlk230783643]Postupci jednostavne nabave dijele se na:
1. postupke nabave čija je procijenjena vrijednost manja od 5.000,00 eura 
2. postupke nabave čija je procijenjena vrijednost jednaka ili veća od 5.000,00 eura, a manja od 15.000,00 eura 
3. postupke nabave čija je procijenjena vrijednost veća od 15.000,00 eura, a manja od 25.000,00 eura za nabavu roba i usluga, odnosno 45.000,00 eura za nabavu radova
4. postupke nabave čija je procijenjena vrijednost veća od 25.000,00 eura, a manja od 50.000,00 eura za nabavu roba i usluga, odnosno veća od 45.000,00 eura, a manja od 100.000,00 eura za nabavu radova.


II. NAČELA

Članak 4.

(1) U provedbi postupaka jednostavne nabave sukladno ovoj Proceduri, Ustanova je obvezna poštivati osnovna načela javne nabave (načelo slobode kretanja robe, načelo slobode poslovnog nastana i načela slobode pružanja usluga), kao i načela koja proizlaze iz navedenih načela (načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti).
(2) Ustanova će primjenjivati odredbe ove Procedure na način koji omogućuje učinkovitu nabavu robe, usluga i radova, kao i ekonomično trošenje javnih sredstava.


III. SUKOB INTERESA

Članak 5.

(1) Ustanova je obvezna poduzeti prikladne mjere da učinkovito spriječi, prepozna i ukloni sukobe interesa u vezi s postupkom nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(2) Ustanova je obvezna u sprječavanju, prepoznavanju i uklanjanju sukoba interesa postupati sukladno odredbama članaka 75. do 83. ZJN 2016. 


IV. KOMUNIKACIJA

Članak 6.

(1) U provedbi postupaka jednostavne nabave sukladno ovoj Proceduri koriste se  elektronička sredstva komunikacije.  
(2) Elektroničkim sredstvima komunikacije, u smislu ove Procedure, smatraju se: Elektronički oglasnik javne nabave Republike Hrvatske (u daljnjem tekstu: EOJN RH), modul jednostavna nabava, Internet (službena internetska stranica Ustanove) i elektronička pošta.
(3) Iznimno, kada primjena elektroničkih sredstava nije moguća, komunikacija se može obaviti i na drugi dokaziv način.







V. PLANIRANJE JEDNOSTAVNE NABAVE

Članak 7.

(1) U Planu nabave Ustanove za kalendarsku godinu navode se svi predmeti nabave čija je procijenjena vrijednost nabave jednaka ili veća od 5.000,00 eura.
(2) Plan nabave Ustanove za kalendarsku godinu, kao i sve njegove kasnije izmjene i dopune, donosi ravnateljica Ustanove.
(3) Plan nabave za kalendarsku godinu, kao i sve njegove kasnije izmjene i dopune, Ustanova je obvezna objaviti u EOJN RH.


VI. POKRETANJE POSTUPAKA JEDNOSTAVNE NABAVE

Članak 8.

JEDNOSTAVNA NABAVA ČIJA JE PROCIJENJENA VRIJEDNOST MANJA OD 5.000,00 EURA

(1) Postupak jednostavne nabave procijenjene vrijednosti manje od 5.000,00 eura provodi se izdavanjem narudžbenice ili zaključivanjem ugovora s jednim gospodarskim subjektom po izboru Ustanove. 

Članak 9.

JEDNOSTAVNA NABAVA ČIJA JE PROCIJENJENA VRIJEDNOST JEDNAKA ILI VEĆA OD 5.000,00 EURA, A MANJA OD 15.000,00 EURA

(1) Postupak jednostavne nabave za nabavu roba, radova i usluga procijenjene vrijednosti jednake ili veće od 5.000,00 eura, a manje od 15.000,00 eura, provodi se upućivanjem poziva na dostavu ponuda na najmanje dva gospodarska subjekta elektroničkom poštom, sklapanjem ugovora i/ili izdavanjem narudžbenica. 

(2) Iznimno od stavka 1. ovog članka, poziv za dostavu ponuda može se uputiti i samo  jednom gospodarskom subjektu:
· zbog tehničkih ili umjetničkih razloga ili razloga povezanih sa zaštitom isključivih prava
· kod hotelskih i restoranskih usluga, usluga cateringa, usluga pravnog savjetovanja, zdravstvenih usluga, usluga obrazovanja, konzultantskih usluga, znanstveno-stručnih usluga
· kada nije dostavljena nijedna ponuda, a postupak jednostavne nabave se ponavlja
· žurne nabave, uzrokovane događajima koji se nisu mogli predvidjeti
· te u drugim slučajevima sukladno odluci ravnateljice Ustanove.






Članak 10.

JEDNOSTAVNA NABAVA ČIJA JE PROCIJENJENA VRIJEDNOST VEĆA OD 15.000,00 EURA, A MANJA OD 25.000,00 EURA ODNOSNO 45.000,00 EURA  

[bookmark: _Hlk230867087](1) Postupak jednostavne nabave čija je procijenjena vrijednost veća od 15.000,00 eura, a manja od 25.000,00 eura za nabavu roba i usluga odnosno 45.000,00 eura za nabavu radova, provodi se slanjem poziva na dostavu ponuda na najmanje tri gospodarska subjekta putem modula jednostavne nabave u EOJN RH.
(2) Iznimno od stavka 1. ovog članka, poziv na dostavu ponuda može se uputiti i samo  jednom gospodarskom subjektu putem modula jednostavne nabave u EOJN RH sukladno odredbama članka 9. stavka 2. ove Procedure. 

Članak  11.

[bookmark: _Hlk230782312]JEDNOSTAVNA NABAVA ČIJA JE PROCIJENJENA VRIJEDNOST VEĆA OD 25.000,00 EURA, ODNOSNO 45.000,00 EURA

(1) Postupak jednostavne nabave čija je procijenjena vrijednost veća od 25.000,00 eura, a manja od 50.000,00 eura za nabavu roba i usluga odnosno veća od 45.000,00 eura, a manja od 100.000,00 eura za nabavu radova, provodi se putem javne objave u modulu jednostavne nabave EOJN RH (u daljnjem tekstu: javna objava).
(2) Iznimno od stavka 1. ovog članka, Ustanova nije obvezna provesti postupak jednostavne nabave putem javne objave, već ga provodi putem modula jednostavne nabave u EOJN RH:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih ili znanstveno-stručnih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje Ustanova nije mogla predvidjeti niti na njih utjecati.
(3) Razlozi za primjenu iznimke iz ovog članka navode se i obrazlažu u objavi u modulu jednostavne nabave EOJN RH.








VII. PROVOĐENJE POSTUPAKA JEDNOSTAVNE NABAVE

Članak 12.

(1) Postupak  nabave  roba, radova i usluga iz članka 9. , članka 10. i članka 11. ove Procedure provode predstavnici Ustanove koje Odlukom o imenovanju stručnog povjerenstva za  pripremu i provedbu postupka nabave imenuje ravnatelj Ustanove (dalje u tekstu: stručno povjerenstvo). 
(2) Odlukom iz stavka 1. ovog članka ravnatelj Ustanove imenuje u stručno povjerenstvo najmanje tri osobe za pripremu i provedbu postupka nabave. 
(3) Poziv na dostavu ponuda mora biti jasan, razumljiv i nedvojben te izrađen na način da sadrži sve potrebne podatke koji ponuditeljima omogućavaju izradu i dostavu ponude.
(4) Kriteriji za odabir mogu biti najniža cijena ili ekonomski najpovoljnija ponuda.
(5) Ustanova uspoređuje cijene ponuda bez poreza na dodanu vrijednost.
(6) U Pozivu na dostavu ponuda gospodarskim subjektima se može propisati obveza dostave jamstva za ozbiljnost ponude, jamstva za uredno ispunjenje ugovora, jamstva za otklanjanje nedostataka u jamstvenom roku i/ili jamstva o osiguranju za pokriće odgovornosti iz djelatnosti.

Članak 13.

(1) Rok za dostavu ponuda mora biti primjeren predmetu nabave i ne smije biti kraći od tri dana od dana upućivanja poziva na dostavu ponuda, odnosno javne objave, osim u slučaju iz članka 9. stavka 2. ove Procedure. 
(2) Sva objašnjenja i izmjene Poziva na dostavu ponuda dostavljaju se bez odgode gospodarskim subjektima na isti način na koji im je dostavljen Poziv na dostavu ponuda. Ako je Poziv na dostavu ponuda javno objavljen, sva objašnjenja i izmjene Poziva na dostavu ponuda se javno objavljuju.
(3) Ponude se dostavljaju u skladu s načinom određenim u pozivu na dostavu ponuda.
(4) Otvaranje ponuda nije javno.
(5) Za pravovaljani odabir ponuda dovoljna je jedna valjana ponuda, koja udovoljava svim uvjetima i zahtjevima navedenim u Pozivu na dostavu ponuda.

Članak 14.

(1) Stručno povjerenstvo Ustanove u postupku jednostavne nabave vodi zapisnik o pregledu i ocjeni ponuda te predlaže ravnatelju donošenje odluke o odabiru ili poništenju.
(2) Ustanova može poništiti postupak jednostavne nabave ako:
· postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije;
· postanu poznate okolnosti zbog kojih bi došlo do sadržajno bitno drukčijeg poziva na dostavu ponuda, da su bile poznate prije;
· nije pristigla nijedna ponuda;
· nakon pregleda i ocjene ponuda ne preostane nijedna valjana ponuda;
· je cijena najpovoljnije ponude veća od procijenjene vrijednosti nabave, osim ako Ustanova ima ili može imati osigurana sredstva te isto nije u suprotnosti s člankom 16. ove Procedure.
(3) Odluka o odabiru ili poništenju donosi se u roku koji je određen u Pozivu na dostavu ponuda.
(4) U postupku pregleda i ocjene ponuda može se tražiti dopuna ili pojašnjenje ponude.
(5) Ponuditeljima koji su sudjelovali u postupku jednostavne nabave dostavlja se odluka sa zapisnikom o pregledu i ocjeni ponuda putem modula jednostavne nabave u EOJN RH ili javnom objavom, osim u slučaju iz članka 9. stavka 2. ove Procedure kada se ponuditeljima dostavlja obavijest o rezultatima provedene nabave. 

Članak 15.

(1) Odluku o odabiru ponude za jednostavne nabave čija je procijenjena vrijednost najviše u iznosu do 5.308,00 eura (bez PDV-a) donosi ravnatelj Ustanove. 

(2) Odluku o odabiru ponude za jednostavne nabave čija je procijenjena vrijednost veća od 5.308,00 eura (bez PDV-a) i manja od 26.540,00 eura (bez PDV-a) donosi Upravno vijeće Ustanove samostalno, a iznad 26.540,00 eura (bez PDV-a) uz suglasnost Župana.   


Članak 16.

(1) Ustanova može donijeti odluku o poništenju postupka jednostavne nabave ako cijena najpovoljnije ponude prelazi vrijednosni prag propisan za provedbu predmetnog postupka nabave prema ovoj Proceduri te provesti drugi odgovarajući postupak nabave.
(2) U slučaju da je u postupku jednostavne nabave roba i usluga cijena najpovoljnije ponude jednaka ili veća od 50.000,00 eura, odnosno u slučaju da je u postupku jednostavne nabave radova cijena najpovoljnije ponude jednaka ili veća od 100.000,00 eura, Ustanova mora donijeti odluku o poništenju postupka jednostavne nabave.

Članak 17.

Nakon provedenog postupka jednostavne nabave, Ustanova s odabranim ponuditeljem sklapa ugovor ili okvirni sporazum koji mora biti u skladu s uvjetima određenima u pozivu na dostavu ponuda i odabranom ponudom.


Članak 18.

(1) Ustanova je obvezna voditi registar sklopljenih ugovora o nabavi u EOJN RH. 
(2) Na vođenje registra na odgovarajući način se primjenjuju odredbe ZJN 2016.


VIII. PRAVNA ZAŠTITA

Članak 19.

(1) U svrhu osiguranja pravne zaštite u postupcima jednostavne nabave čija je procijenjena vrijednost veća od 15.000,00 eura, ponuditelji koji su sudjelovali u postupku jednostavne nabave imaju pravo prigovora.
(2) Prigovor se izjavljuje ravnatelju Ustanove isključivo putem modula jednostavne nabave u roku od tri dana od dana dostave/objave odluke o odabiru ili poništenju. 
(3) Prigovor mora najmanje sadržavati:
· podatke o ponuditelju
· oznaku postupka jednostavne nabave
· odluku na koju se izjavljuje prigovor
· navode na kojima se prigovor temelji
(4) Ako prigovor ne sadrži podatke iz stavka 3. ovoga članka, Ustanova će pozvati ponuditelja da u primjerenom roku, koji ne može biti kraći od jednog dana, dopuni ili pojasni prigovor. Ako ponuditelj u ostavljenom roku ne otkloni nedostatke, prigovor će se smatrati neurednim. 
(5) Nepravodoban, nedopušten ili neuredan prigovor odbacit će se obrazloženom odlukom.
(6) O osnovanosti prigovora odluku donosi ravnatelj Ustanove ili osoba koju on za to ovlasti u primjerenom roku.
(7) Podnošenje prigovora odgađa sklapanje ugovora o nabavi ili okvirnog sporazuma do donošenja odluke o prigovoru, osim u slučaju žurne nabave kada bi odgoda mogla prouzročiti ozbiljnu štetu ili ugroziti obavljanje poslova iz djelokruga Ustanove.
(8) U postupku pravne zaštite ne plaća se naknada za pokretanje postupka.

Članak 20.

Protiv odluke o odabiru/poništenju donesene u postupku jednostavne nabave nije dopuštena žalba.


IX. PRIJELAZNE I ZAVRŠNE ODREDBE

Članak 21.

Postupci jednostavne nabave pokrenuti do stupanja na snagu ove Procedure dovršit će se prema odredbama Procedure provedbe postupka jednostavne nabave i stvaranja ugovornih obaveza u Javnoj ustanovi za upravljanje zaštićenim područjima i drugim zaštićenim dijelovima prirode na području Zagrebačke županije „Zeleni prsten“ (KLASA: 400-01/20-01/05, URBROJ: 238/1-128-20-3, Samobor, 6. studenog 2020.) i Izmjena i dopuna Procedure provedbe postupka jednostavne nabave i stvaranja ugovornih obaveza u Javnoj ustanovi za upravljanje zaštićenim područjima i drugim zaštićenim dijelovima prirode na području Zagrebačke županije „Zeleni prsten“ (KLASA: 400-01/22-01/04, URBROJ: 238/1-128-22-1, Samobor, 14. prosinca 2022.).

Članak 22.

(1) Ova Procedura stupa na snagu 1. rujna 2026. godine i objavit će se na internetskim stranicama Ustanove i u EOJN RH.
(2) Stupanjem na snagu ove Procedure prestaju važiti Procedura provedbe postupka jednostavne nabave i stvaranja ugovornih obaveza u Javnoj ustanovi za upravljanje zaštićenim područjima i drugim zaštićenim dijelovima prirode na području Zagrebačke županije „Zeleni prsten“ (KLASA: 400-01/20-01/05, URBROJ: 238/1-128-20-3, Samobor, 6. studenog 2020.) i Izmjena i dopuna Procedure provedbe postupka jednostavne nabave i stvaranja ugovornih obaveza u Javnoj ustanovi za upravljanje zaštićenim područjima i drugim zaštićenim dijelovima prirode na području Zagrebačke županije „Zeleni prsten“ (KLASA: 400-01/22-01/04, URBROJ: 238/1-128-22-1, Samobor, 14. prosinca 2022.).


KLASA: 
URBROJ:  
Samobor, 


                                                                                              RAVNATELJICA

                                                                                      dr.sc. Tatjana Masten Milek






